**J E G Y Z Ő K Ö N Y V**

**Készült:** Pétervására Város Önkormányzat Képviselő-testületének 2016. július 14-én (csütörtökön) 14.30 órakor megtartott rendkívüli testületi ülésén.

**Jelen vannak** Eged István FIDESZ-KDNP polgármester

Barta Gábor képviselő

Juhász Attila képviselő

Tóth János képviselő

Varró Magdolna képviselő

**Meghívottak**: Dr. Varga Attila jegyző

Dr. Kerekes Tibor aljegyző

Tóthné Németh Barbara ép. oszt. vez.

Deák Bernadett önk. tanácsadó

Deli Orsolya ügykezelő

Kovácsné Égető Edit jkv.

**Eged István FIDESZ-KDNP polgármester**

Köszönti az ülés résztvevőit. Megállapítja az ülés határozatképességét, mert a 7 képviselőből 5 fő jelen van. Az ülést megnyitja. Javasolja a meghívón feltüntetett napirendi pontok tárgyalását, amit a képviselők egyhangúan elfogadtak.

**NAPIRENDI PONTOK**

1. A „Pétervására Déli városrész zöldfelületének hálózati rekonstrukciója elnevezésű” TOP-2.1.2-15 kódszámú pályázattal összefüggésben a „Tervezési feladatok” ellátására kiírt közbeszerzési eljárásban érkezett ajánlatok elbírálása.

Előterjesztő: Eged István polgármester

1. A 2016. évi igazgatási szünetről szóló rendelet megtárgyalása

Előterjesztő: Dr. Varga Attila jegyző

1. Pétervására Város agglomerációhoz való csatlakozási kérelmének megtárgyalása.

Előterjesztő: Eged István polgármester

1. A Nemzeti Szabadidős – Egészség Sportpark Programban való részvétel megtárgyalása.

Előterjesztő: Eged István polgármester

1. Az ÉRV Zrt. utcai közkifolyókkal kapcsolatos megkeresése.

Előterjesztő: Eged István polgármester

1. Kérdések, interpellációk.

**Napirendi pontok tárgyalása**

**1./ Napirend**

A „Pétervására Déli városrész zöldfelületének hálózati rekonstrukciója elnevezésű” TOP-2.1.2-15 kódszámú pályázattal összefüggésben a „Tervezési feladatok” ellátására kiírt közbeszerzési eljárásban érkezett ajánlatok elbírálása.

**Eged István FIDESZ-KDNP polgármester**

Ezt a rendkívüli testületi ülést főleg emiatt a napirendi pont miatt kellett összehívni.

Átadja a szót Tóthné Németh Barbarának.

**Tóthné Németh Barbara ép. oszt. vez.**

Röviden tájékoztatja a jelenlévőket, hogy a tervezőt kell választani. Elmondja, hogy négy beérkezett anyag közül az Egri Építész Iroda adta a legalacsonyabb árat.

**Eged István FIDESZ-KDNP polgármester**

Kérdezi, hogy ezzel a napirendi ponttal kapcsolatban van-e még kérdés, vélemény?

Amennyiben nincs kérdés kéri, hogy aki egyetért, a „Pétervására Déli városrész zöldfelületének hálózati rekonstrukciója elnevezésű” TOP-2.1.2-15 kódszámú pályázattal összefüggésben a „Tervezési feladatok” ellátására kiírt közbeszerzési eljárásban érkezett ajánlatok elbírálásával

az kézfelemeléssel szavazzon.

A képviselőtestület **egyhangú szavazattal** az alábbi határozatot hozta:

**Pétervására Város Önkormányzat Képviselőtestületének 67/2016. (VII.14.) határozata**

1. Pétervására Város Önkormányzat Képviselőtestülete (a továbbiakban: Képviselőtestület) A Bírálóbizottság javaslata alapján - tekintettel arra, hogy a Kbt. 75. § szerinti eredménytelenségi okok nem állnak fenn - a közbeszerzési eljárást eredményesnek nyilvánítja.

2. A Képviselőtestület a Bírálóbizottság javaslata alapján - tekintettel arra, hogy a legjobb ár-érték arányt képviselő érvényes ajánlatot az Egri Építész Iroda Kft. tette, és ajánlata az ajánlatkérő rendelkezésére álló anyagi fedezet mértékére tekintettel is megfelelő - az Egri Építész Iroda Kft. ajánlattevőt az eljárás nyertesének nettó 15.840.000,-Ft-os ajánlati árral.

3. A Képviselőtestület a Bírálóbizottság javaslata alapján - tekintettel arra, hogy a nyertes ajánlatot követő legkedvezőbb ajánlatot tevő ajánlattevő ajánlati ára az ajánlatkérő rendelkezésére álló anyagi fedezet mértékét meghaladja –a nyertes ajánlatot követő legkedvezőbb ajánlatot tevő ajánlattevő nem kerül megjelölésre.

4. A Képviselőtestület felhatalmazza Eged István polgármester a nyertes pályázóval való vállalkozási szerződés aláírására.

Határidő: azonnal

Felelős: Eged István polgármester

**2./ Napirend**

A 2016. évi igazgatási szünetről szóló rendelet megtárgyalása.

**Eged István FIDESZ-KDNP polgármester**

Ezzel a napirenddel kapcsolatban átadja a szót a jegyző úrnak.

**Dr. Varga Attila jegyző**

A munkavállalók éves szabadságának kiadása minden évben nagy nehézségekbe ütközik.

Az igazgatási szünet alatt a dolgozóknak minimum 10 nap egybefüggő szabadságot kötelező kivenni. Természetesen ezt úgy biztosítottuk eddig is, hogy a hivatalban a zavartalan ügymenet és feladatellátás ezen időszak alatt is biztosított volt. Ezen időszak alatt is folyamatos pénzügyi utalásokat kell teljesíteni, az adóhatóságnak adatközlőket, adatszolgáltatásokat kell végeznie. Gondoskodni kell a hatósági eljárásokban felmerülő eljárási cselekmények elvégzéséről, illetve a postán beérkező levelek folyamatos iktatásáról, szignálásáról.

Ezek alapján a javasolt két hetes időtartam alatt az Ügyfelek számára a Hivatal zárva tartana, de mindig lenne egy dolgozó, aki az esetleges sürgős panaszokat, bejelentéseket, észrevételeket fogadná. A Hivatal a mindennapi és határidős feladatok ellátása érdekében kis létszámú dolgozóval működne.

A Hivatalban a 2016. augusztus 1-től, augusztus 14-ig nyári időszakra, míg 2016. december 26-tól 2017. január 1-ig téli időszakra igazgatási szünetet rendelek el. A hivatal a fenti időszakban ügyeleti szolgálatot lát el.

**Eged István FIDESZ-KDNP polgármester**

Jegyző úr elég részletes tájékoztatás adott ezzel a rendelettel kapcsolatban.

Kérdezi, hogy van-e valakinek kérdése, hozzászólása?

Amennyiben nincs kérdés kéri, hogy aki egyetért, a 2016. évi igazgatási szünetről szóló rendelettel az kézfelemeléssel szavazzon.

A képviselőtestület **egyhangú szavazattal** az alábbi rendeletet alkotta.

**Pétervására Város Önkormányzat Képviselőtestületének**

**8/2016. (VII.15.) önkormányzati rendelete**

**a Pétervásárai Közös Önkormányzati Hivatal 2016. évi igazgatási szünetéről**

Pétervására Város Önkormányzata a 2011. évi CXCIX. törvény 232. § (3) bekezdésében kapott felhatalmazás alapján, a 30/2012. (III.7.) Korm. rendelet 13. §-ára figyelemmel, valamint a Társult Képviselőtestület döntésére tekintettel a következőket rendeli el:

**1. §**

A rendelet hatálya kiterjed a Pétervásárai Közös Önkormányzati Hivatalban (a továbbiakban: Hivatal) foglalkoztatott valamennyi köztisztviselőre, ügykezelőre és munkavállalóra.

**2. §**

A Társult Képviselőtestület a Hivatalban 2016. augusztus 1-től 2016. augusztus 14-ig nyári igazgatási szünetet, valamint 2016. december 26-tól 2016. január 1-ig terjedő időre téli igazgatási szünetet rendel el. A hivatal a fenti időszakban ügyeleti szolgálatot lát el.

**3. §**

Az igazgatási szünet idejére a hivatal köztisztviselői alapszabadságuk 3/5-ét meg nem haladó mértékben kötelesek igénybe venni. Az 1. §-ban meghatározott igazgatási szünet időszaka alatt az esedékessége évében ki nem adott szabadság teljes egésze kiadható.

**Záró rendelkezések**

**4. §**

Ez a rendelet kihirdetése napján lép hatályba, és 2017. január 2. napján hatályát veszti.

Pétervására, 2016. július 14.

|  |  |
| --- | --- |
| **Eged István**  **FIDESZ-KDNP**  **polgármester** | **Dr. Varga Attila**  **jegyző** |

**3./ Napirend**

Pétervására Város agglomerációjához való csatlakozási kérelmének megtárgyalása.

**Eged István FIDESZ-KDNP polgármester**

Ennek az a lényege, hogy Ivád,-Szajla,-Terpes,-Kisfüzes községek szeretnének csatlakozni a város agglomerációjához.

**Dr. Varga Attila jegyző**

A szennyvíztisztító-telep kapacitás megvan hozzá. A rendszer bőven elbírja.

**Eged István FIDESZ-KDNP polgármester**

Kérdezi, hogy ezzel a napirendi ponttal kapcsolatban van-e még kérdés, vélemény?

Amennyiben nincs kérdés kéri, hogy aki egyetért, a Pétervására Város agglomerációjához való csatlakozási kérelmének megtárgyalásával az kézfelemeléssel szavazzon.

A képviselőtestület **egyhangú szavazattal** az alábbi határozatot hozta:

**Pétervására Város Önkormányzat Képviselőtestületének 68/2016. (VII.14.) határozata**

1. Pétervására Város Önkormányzat Képviselő-testülete (a továbbiakban: Képviselőtestület) a szennyvízelvezetés és tisztítás biztonságos megvalósítása érdekében hozzájárul ahhoz, hogy Szajla, Terpes, Kisfüzes Ivád községek a Pétervására Város agglomerációjához csatlakozzanak.

2. A Képviselőtestület felhatalmazza Eged István polgármestert a befogadó nyilatkozat aláírására és kiadására.

Határidő: azonnal

Felelős: Eged István polgármester

**4./ Napirend**

A Nemzeti Szabadidős – Egészség Sportpark Programban való részvétel megtárgyalása.

**Eged István FIDESZ-KDNP polgármester**

Többen felhívták a figyelmét erre a programra. Ezt a pályázatot be kellene adni, és a lebonyolítására Boros Csabát kellene felkérni.

**Dr. Kerekes Tibor aljegyző**

Szívesen segít ennek a programnak a lebonyolításában.

**Eged István FIDESZ-KDNP polgármester**

Kérdezi, hogy ezzel kapcsolatban van-e valakinek kérdése?

Amennyiben nincs kérdés kéri, hogy aki egyetért a Nemzeti Szabadidős – Egészség Sportpark Programban való részvétellel az kézfelemeléssel szavazzon.

A képviselőtestület **egyhangú szavazattal** az alábbi határozatot hozta:

**Pétervására Város Önkormányzat Képviselőtestületének 69/2016. (VII.14.) határozata**

1. Pétervására Város Önkormányzat Képviselő-testülete (a továbbiakban: Képviselőtestület) a támogatási kérelmet nyújt be a Nemzeti Szabadidős – Egészség Sportpark Program keretében sportpark létrehozására.

2. A Képviselőtestület felhatalmazza Eged István polgármestert a Programban való részvételhez szükséges nyilatkozat aláírására és a kérelem beadására.

Határidő: azonnal

Felelős: Eged István polgármester

**5./ Napirend**

Az ÉRV Zrt. utcai közkifolyókkal kapcsolatos megkeresése.

**Eged István FIDESZ-KDNP polgármester**

Azzal a kéréssel fordult az ÉRV Zrt. felénk, hogy az önkormányzatunk térítse meg a közkifolyók vízfogyasztását.

A megkeresésükhöz mellékeltek egy táblázatot is, melyen fel lettek tüntetve, hogy hol találhatók közkifolyók.

**Barta Gábor képviselő**

Körbe járta a települést és megnézte a feltüntetett közkifolyókat. Összesen 21 db működik.

A Petőfi út elején lévő közkifolyóról mossák állandóan az autókat.

Le kellene szűkíteni a nyomást, hogy csak víz vételezésére legyen alkalmas, kocsimosásra és locsolásra ne.

**Eged István FIDESZ-KDNP polgármester**

Javasolja, hogy a nyomás szűkítése mellett, havi 1 m³/kifolyó után fizessenek átalány díjat.

Kérdezi, hogy ezzel kapcsolatban van-e valakinek kérdése?

Amennyiben nincs kérdés kéri, hogy aki egyetért Az ÉRV Zrt. utcai közkifolyókkal kapcsolatos megkeresésével az kézfelemeléssel szavazzon.

A képviselőtestület **egyhangú szavazattal** az alábbi határozatot hozta:

**Pétervására Város Önkormányzat Képviselőtestületének 70/2016. (VII.14.) határozata**

1. Pétervására Város Önkormányzat Képviselő-testülete (a továbbiakban: Képviselőtestület) a úgy dönt, hogy a város területén lévő közkifolyók után havonta 1 m³ vízfogyasztás után fizet átalánydíjat a szolgáltató ÉRV Zrt. részére.

2. A Képviselőtestület felhatalmazza Eged István polgármestert, hogy a Szolgáltatóval az erről szóló megállapodásokat aláírja.

Határidő: azonnal

Felelős: Eged István polgármester

**6./ Napirend**

Kérdések, interpellációk.

**Eged István FIDESZ-KDNP polgármester**

A konyha pályázat működik, csinálják folyamatosan.

A Bafag Kft. pótköltségvetést nyújtott be (amit a pályázat nem tartalmazott). Plusz 1,5 millió forint összegben lenne szükség még konyhai eszközökre (elszívók, bojler, kombi kazán).

**Varró Magdolna képviselő**

Egyáltalán, hogy lett felmérve, hogy mit kell megcsinálni.

**Tóthné Németh Barbara építési osztályvezető**

Régebben meg lettek kérdezve (a Konyhai vezetők), de akkor nem mondták, hogy a bojler lukas.

**Varró Magdolna képviselő**

Előre kellett volna ezt tisztázni.

Lehet, hogy szóltak ők csak nem hallgatták meg őket.

**Tóthné Németh Barbara építési osztályvezető**

Most szólt a Bafag Kft. vezetője, hogy a beázik a tető is.

**Barta Gábor képviselő**

Ez nem új keletű dolog.

**Tóthné Németh Barbara építési osztályvezető**

Nem hallott még róla.

**Barta Gábor képviselő**

Pedig már igen régóta gond ez az óvodánál.

**Dr. Varga Attila jegyző**

Már rég jelezte ezt a problémát Boros úr is, aki az érintés és villámvédelmi felülvizsgálatot végezte az épületnél.

**Eged István FIDESZ-KDNP polgármester**

Remélem nem fog ennyibe kerülni.

**Barta Gábor képviselő**

Egy szinte új gázkazán van itt az alagsorban, illetve az Egészségügyi Központban pedig bojler van letéve, meg kell nézetni, hogy milyen állapotban vannak.

**Tóthné Németh Barbara építési osztályvezető**

A Bafag-nak van gépésze meg kell vele beszélni.

**Eged István FIDESZ-KDNP polgármester**

Meg kell nézetni a kazánt meg a bojlert. A költségeket lefelé kell szorítani.

Következő dolog amit szeretne megemlíteni az Csík Elemér bácsi panasza.

Ő a Vár úton lakik, és az a panasza, hogy bejárnak oda a teherautók. Meg kellene ezt tiltani.

**Barta Gábor képviselő**

Be se fér oda teherautó. Esetleg a kukás kocsi, de annak meg muszály a szemetet elvinni.

Behajtani tilos tábla kell oda.

**Eged István FIDESZ-KDNP polgármester**

Érdeklődik, hogy mi a helyzet a „kutya-programmal”.

**Dr. Varga Attila jegyző**

Az összeírás megtörtént.

**Eged István FIDESZ-KDNP polgármester**

A helyi újságba benne van.

**Dr. Varga Attila jegyző**

A problémás helyeket kell felkeresni ezt követően.

**Barta Gábor képviselő**

A Petőfi út elején lévő probléma, idő közben megoldódott.

**Dr. Varga Attila jegyző**

De a Kossuth útról megint szóltak.

**Eged István FIDESZ-KDNP polgármester**

Következő téma a július 23-i Térünnep és az ezzel kapcsolatos dolgok.

**Deák Bernadett önkormányzati tanácsadó**

Július 21-én a Gyulakuta-i, július 22-én pedig a Feled-i delegáció érkezik, kb. 30 fő vendég lesz a két településről.

Jó pár ember kellene segítőnek. A kirándulás Hollókőre lett megszervezve.

A július 23-i nappal kapcsolatban elmondja, hogy 9 órától Eged János vezetésével körbe sétálják a várost (városnézés).

A térünnep 11 órakor kezdődik.

**Eged István FIDESZ-KDNP polgármester**

Megkéri a képviselő-testület tagjai, hogy arra figyeljenek oda, hogy a vendégek körül mindig legyen valaki, ne kóboroljanak céltalanul.

Díszebéd – a két testvértelepülésről érkezett delegáció, a helyi testületi tagok, meghívottak, és a díszvendégek.

A vacsora – svédasztalos módon (18-20 fő).

Kellemetlenül érintette, hogy a Feled-i falunapon a képviselők nem jelentek meg. Kéri, hogy ilyen többé ne forduljon elő.

Gyulakutára a delegáció augusztus 11-én indul, és 14-én érkezik vissza.

Van-e még valakinek kérdése, bejelenteni valója?

**Varró Magdolna képviselő**

Lesz-e kátyúzás?

**Barta Gábor képviselő**

Lesz, csak egy kis csúszásban vannak.

**Dr. Varga Attila jegyző**

A Köztársaság útról volt bent egy lakó, aki arról panaszkodott, hogy az út egyik oldala meg van süllyedve.

**Barta Gábor képviselő**

Valós a probléma. Beszélni kell valakivel ez ügyben.

**Eged István FIDESZ-KDNP polgármester**

Egyre több a gond. A buszmegálló is nagyon csúnyán néz ki.

**Barta Gábor képviselő**

Bezár a CBA? Dolgozókat fognak elküldeni?

**Eged István FIDESZ-KDNP polgármester**

Nem lehet tudni.

**Barta Gábor képviselő**

A „Reál” is megnyit már lassan. Lakosság már nagyon várja.

**Varró Magdolna képviselő**

A másikba ki megy?

**Barta Gábor képviselő**

Állítólag a „Fanni” nyit egy másik boltot.

**Eged István FIDESZ-KDNP polgármester**

Még egy dolog amit el kellene fogadni. A Szociális Nonprofit Kft.-nek szüksége lenne 10.000.- Ft számlavezetési díjra.

Kérdezi, hogy ezzel kapcsolatban van-e kérdés?

Amennyiben nincs kérdés kéri, hogy aki egyetért a 10.000.- Ft-os támogatással az kézfelemeléssel szavazzon.

A képviselőtestület **egyhangú szavazattal** az alábbi határozatot hozta:

**Pétervására Város Önkormányzat Képviselőtestületének 71/2016. (VII.14.) határozata**

Pétervására Város Önkormányzat Képviselő-testülete, mint a Pétervásárai Szociális Nonprofit Kft. alapítója a Nonprofit Kft. számlavezetési költségekre 10.000,-Ft összegben támogatást biztosít.

Határidő: azonnal

Felelős: Eged István polgármester

**Eged István FIDESZ-KDNP polgármester**

Kérdezi, hogy van-e még valakinek kérdése, hozzászólása?

Amennyiben nincs az ülést **bezárja**.

**K.m.f.**

**Eged István Dr. Varga Attila**

**FIDESZ-KDNP jegyző**

**polgármester**